A KÖZSZOLGÁLATI TÖRVÉNYSZÉK VÉGZÉSE (első tanács)
2007. október 10.
F‑17/07. sz. ügy
Michel Pouzol
kontra
az Európai Közösségek Számvevőszéke
„Közszolgálat – Tisztviselők – Nyugdíjak – A Közösségeknél történő szolgálatba lépés előtt megszerzett nyugdíjjogosultság átvitele – Elfogadhatatlanság”
Tárgy: Az EK 236. cikk és az EA 152. cikk alapján benyújtott kereset, amelyben M. Pouzol többek között a Számvevőszék 2006. november
23‑i határozatának megsemmisítését kéri, amelyben elutasították a 2006. április 26‑i, az általa Franciaországban megszerzett
nyugdíjjogosultság átvitele következtében a közösségi nyugdíjrendszerben jóváírandó szolgálati évek újbóli kiszámítása iránti
kérelmét, valamint a Bizottság 2006. május 18‑i határozatának megsemmisítését kéri, amelyben megállapították, hogy az átvitt
nyugdíjjogosultság kiszámításának módja megfelelt a 2004. március 22‑i, 724/2003/EK, Euratom tanácsi rendelettel (HL L 124.,
1. o.; magyar nyelvű különkiadás 1. fejezet, 2. kötet, 130. o.) módosított személyzeti szabályzat rendelkezéseinek.
Határozat: A Közszolgálati Törvényszék a keresetet mint nyilvánvalóan elfogadhatatlant elutasítja. A felek maguk viselik saját költségeiket.
Összefoglaló
1.      Tisztviselők – Kereset – Előzetes közigazgatási panasz – A tisztviselőt foglalkoztató intézménytől eltérő intézmény által
elfogadott aktussal szemben benyújtott panasz
(Személyzeti szabályzat, 90. cikk, (2) bekezdés és 91. cikk, (2) bekezdés)
2.      Tisztviselők – Nyugdíjak – A Közösségeknél történő szolgálatba lépés előtt megszerzett nyugdíjjogosultság – A közösségi rendszerbe
történő átvitel
(Személyzeti szabályzat, 90. és 91. cikk; VIII. melléklet, 11. cikk, (2) bekezdés)
1.      A nyugdíjjogosultságok átvitele során lehetséges azon rendkívüli esetben, amikor a tisztviselőre vonatkozó aktát másik intézmény
kezeli, mint amely e tisztviselőt foglalkoztatja, az érdekelt, ha úgy véli, hogy e másik intézmény neki sérelmet okozó aktust
fogadott el, köteles panaszát ezen intézmény kinevezésre jogosult hatóságához benyújtani.
(lásd a 45. pontot)
2.      Ha az adminisztráció olyan feljegyzést közöl a nyugdíjjogosultságának átvitelét a Közösségeknél való szolgálatba lépése előtt
kérelmező tisztviselővel, amely jelzi az átvitt jogosultságok alapján a közösségi nyugdíjrendszerben figyelembe veendő, jóváírandó
szolgálati éveket, az egyoldalú, a hatáskörrel rendelkező
intézmény részéről semmiféle további intézkedést nem igénylő és
az érdekeltnek sérelmet okozó aktusnak minősül.
Bár igaz, hogy a nyugdíjjogosultságok átvitelére vonatkozó e javaslatok hatálybalépésének módja atipikus, ez nem érinti azon
feltételeket, amelyek között a javasolt jóváírással elégedetlen tisztviselő e határozatokat vitatni tudja, panasszal élve,
majd adott esetben keresetet indítva, a személyzeti szabályzat 90. és 91. cikkében előírt feltételeknek megfelelően.
Emellett az a körülmény, hogy az adminisztráció visszavonja a nyugdíjjogosultságok átvitelére vonatkozó ilyen javaslatot azért,
hogy azt másikkal helyettesítse, egyáltalán nem alkalmas annak bizonyítására, hogy a visszavont javaslat nem volt sérelmet
okozó aktus, amelyre a címzettjével szemben hivatkozni lehetett, és amellyel szemben ez utóbbinak élnie kellett a személyzeti
szabályzat 90. és 91. cikkében biztosított jogorvoslati lehetőségekkel.
(lásd az 52–54. pontot)
Hivatkozás:
az Elsőfokú Bíróság T‑96/02. sz., Mc Bryan kontra Bizottság ügyben 2003. november 26‑án hozott végzésének (EBHT‑KSZ 2003.,
I‑A‑305. o. és II‑1449. o.) 18–20. pontja;
a Közszolgálati Törvényszék F‑100/05. sz., Chatziioannidou kontra Bizottság ügyben 2006. november 14‑én hozott ítéletének
(EBHT‑KSZ 2006., I‑A‑1‑129. o. és II‑A‑1‑487. o.) 15. és 16. pontja, amely ítélettel szemben fellebbezés van folyamatban a
Törvényszék előtt T‑20/07. P. ügyszám alatt.